L’atleta local Abderrahman El Khayami i la corredora aragonesa Cristina Espejo, guanyadors absoluts de l’XI Campionat d’Espanya de Milla en Ruta de Sagunt
15 d’abril 2019

![Imagen 1](/media/bvhpjffy/48_maq_milla_01.jpg)![Imagen 2](/media/rblf0gcb/48_maq_milla_02.jpg)

Abderrahan El Khayami i Cristina Espejo es proclamaren guanyadors absoluts de l’XI Campionat d’Espanya de Milla en Ruta celebrat el passat dissabte, 13 d’abril, en l’avinguda Fausto Caruana de Sagunt. Els atletes del Playas Castellón quedaren primers del podi en les categories masculina i femenina amb unes marques de 4’14’’ i 4’52’’, respectivament. Fernando Sainz, del Pielagos, i Víctor Ruiz, del Playas Castellón, quedaren en 2a i 3a posició amb un temps idèntic, 4’15’’; i les atletes Solange Andreia Pereira, del València Esports, i Lucía Rodríguez, del CD Nike Running, aconseguiren la 2a i la 3a posició amb uns temps de 4’54’’ i ‘4’57’’, respectivament. 

Com que Aderrahman no té la nacionalitat espanyola, el campió d’Espanya de la carrera va ser Fernando Sainz, el segon Víctor Ruiz i el tercer es va proclamar Eduardo Romero, del FC Barcelona, amb un temps de 4’16’’.​

![](/media/142j0egn/48_c_milla_02.jpg)  
![](/media/b5shiaji/48_c_milla_03.jpg)  
  

En total, 174 atletes, 54 dones i 120 hòmens, participaren en un campionat que per primera vegada se celebrava a la Comunitat Valenciana, en 23 carreres nacionals de diferents categories, 21 de màster (atletes de més de 35 anys) i 2 d’absolut. A més d’Aderrahman El Khayami, altres atletes locals com ara Laura Méndez, Cande Iniesta o Juanjo Mestre, participaren junt amb altres de tot Espanya en esta carrera que el recorregut de la qual és una milla, és a dir 1.609’34 metres.

El regidor d’Esports, Miguel Chover, va declarar sentir-se orgullós i satisfet per haver pogut disfrutar d’esta carrera ja que una ciutat com Sagunt “**es mereixia un gran espectacle esportiu com el que s’ha pogut contemplar en este magnífic circuit**” i va expressar el desig que el pròxim any Sagunt torne a acollir un Campionat de Milla local amb el mateix nivell que el d’enguany.  

![](/media/pqbi1zc1/48_c_milla_05.jpg)![](/media/j1clv2ys/48_c_milla_04.jpg)  
  

**Sagunt ret homenatge a José Antonio Redolat, campió d’Europa de 1.500 metres**

Un dia abans que se celebrara el Campionat d’Espanya, el Casal Jove va acollir la presentació dels atletes més importants que participarien en la cursa, a més de per a retre homenatge a José Antonio Redolat, l’atleta valencià i actual vicepresident de la Federació Valenciana d’Atletisme, que a l’any 2000 es va proclamar campió d’Europa de 1.500 metres, carrera que es va celebrar a la ciutat belga de Gant.  

En l’acte estigueren presents a més de l’alcalde de Sagunt, Quico Fernández, i del regidor d’Esports, Miguel Chover, el seleccionador nacional d’atletisme, José Peiró, qui va agrair a l’Ajuntament de Sagunt el suport que dóna a l’atletisme, i el vicepresident de la Real Federació Espanyola d’Atletisme i president de la Federació d’Atletisme de la Comunitat Valenciana, Vicente Añó, qui va manifestar que per a ell estar a Sagunt era una gran satisfacció perquè va ser a les pistes de Altos Hornos i del Acero on va començar a practicar l’esport de  l’atletisme i també va agrair l’Ajuntament per la futura nova pista d’atletisme.

Fernández va donar les gràcies tant al departament d’Esports per organitzar este esdeveniment com a les diferents federacions d’atletisme per confiar en Sagunt per a dur a terme este campionat “**en una ciutat que fa de l’esport una senya d’identitat ja que per número de practicants, federats i clubs podríem ser capital valenciana de l’esport igual que ho som de la cultura**”. El primer edil va recordar que una ciutat que practica esport és una ciutat saludable i això genera una cohesió social, una solidaritat intergeneracional i un bon clima “**que és el que necessita una ciutat perquè tots ens trobem identificats i a gust i que hi haja esportivitat que és el més important**”.   

![](/media/twgf1lh5/48_c_milla_01.jpg)  

*   [](http://www.facebook.com/sharer.php?u=https://aytosagunto.es/va/actualitat/l-atleta-local-abderrahman-el-khayami-i-la-corredora-aragonesa-cristina-espejo-guanyadors-absoluts-de-l-xi-campionat-d-espanya-de-milla-en-ruta-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-atleta-local-abderrahman-el-khayami-i-la-corredora-aragonesa-cristina-espejo-guanyadors-absoluts-de-l-xi-campionat-d-espanya-de-milla-en-ruta-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-atleta-local-abderrahman-el-khayami-i-la-corredora-aragonesa-cristina-espejo-guanyadors-absoluts-de-l-xi-campionat-d-espanya-de-milla-en-ruta-de-sagunt/ "Linked In")
*   [](mailto:?body=https://aytosagunto.es/va/actualitat/l-atleta-local-abderrahman-el-khayami-i-la-corredora-aragonesa-cristina-espejo-guanyadors-absoluts-de-l-xi-campionat-d-espanya-de-milla-en-ruta-de-sagunt/)